CELEX: 32020R0911
Language: el
Date: 2020-06-30 00:00:00
Title: Εκτελεστικός κανονισμός (ΕΕ) 2020/911 της Επιτροπής της 30ής Ιουνίου 2020 για τον καθορισμό των χαρακτηριστικών των σημείων ασύρματης πρόσβασης μικρής εμβέλειας σύμφωνα με το άρθρο 57 παράγραφος 2 της οδηγίας (ΕΕ) 2018/1972 του Ευρωπαϊκού Κοινοβουλίου και του Συμβουλίου για τη θέσπιση του Ευρωπαϊκού Κώδικα Ηλεκτρονικών Επικοινωνιών (Κείμενο που παρουσιάζει ενδιαφέρον για τον ΕΟΧ)

1.7.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 208/48
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/911 ΤΗΣ ΕΠΙΤΡΟΠΗΣ
         της 30ής Ιουνίου 2020
         για τον καθορισμό των χαρακτηριστικών των σημείων ασύρματης πρόσβασης μικρής εμβέλειας σύμφωνα με το άρθρο 57 παράγραφος 2 της οδηγίας (ΕΕ) 2018/1972 του Ευρωπαϊκού Κοινοβουλίου και του Συμβουλίου για τη θέσπιση του Ευρωπαϊκού Κώδικα Ηλεκτρονικών Επικοινωνιών
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία (ΕΕ) 2018/1972 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2018, για τη θέσπιση του Ευρωπαϊκού Κώδικα Ηλεκτρονικών Επικοινωνιών (1), και ιδίως το άρθρο 57 παράγραφος 2,
         Εκτιμώντας τα ακόλουθα:
         
                     (1)
                  
                  
                     Όπως αναγνωρίζεται από την οδηγία (ΕΕ) 2018/1972, δεδομένου ότι τα σημεία ασύρματης πρόσβασης χαμηλής ισχύος και μικρής εμβέλειας είναι πιθανό να έχουν θετικό αντίκτυπο στη χρήση του ραδιοφάσματος και στην ανάπτυξη των ασύρματων επικοινωνιών στην Ένωση, η ανάπτυξη σημείων ασύρματης πρόσβασης μικρής εμβέλειας θα πρέπει να διευκολυνθεί μέσω ενός καθεστώτος ανάπτυξης εξαιρούμενου από έκδοση ειδικής άδειας.
                  
               
                     (2)
                  
                  
                     Ένα σημείο ασύρματης πρόσβασης μικρής εμβέλειας περιλαμβάνει διάφορα στοιχεία, όπως μονάδα επεξεργασίας σήματος, σύστημα κεραιών, καλωδιακές συνδέσεις και περίβλημα. Σε ορισμένες περιπτώσεις, το σύστημα κεραιών ή τμήματά του ενδέχεται να τοποθετούνται χωριστά από τα άλλα στοιχεία του σημείου ασύρματης πρόσβασης μικρής εμβέλειας και να συνδέονται με ένα ή περισσότερα ειδικά καλώδια. Αυτό μπορεί να συμβαίνει στην περίπτωση κατανεμημένων συστημάτων κεραιών ή κατανεμημένου ραδιοσυστήματος που χρησιμοποιούνται από έναν ή περισσότερους φορείς εκμετάλλευσης. Ένα σημείο ασύρματης πρόσβασης μικρής εμβέλειας μπορεί να έχει σχεδιαστεί για την εξυπηρέτηση δύο ή περισσότερων χρηστών του φάσματος.
                  
               
                     (3)
                  
                  
                     Τα σημεία ασύρματης πρόσβασης μικρής εμβέλειας που υπόκεινται στο άρθρο 57 παράγραφος 1 δεύτερο εδάφιο της οδηγίας (ΕΕ) 2018/1972 θα πρέπει να προκαλούν ελάχιστη οπτική ενόχληση, ώστε να διασφαλιστεί η δημόσια αποδοχή και η βιώσιμη ανάπτυξή τους. Προς τον σκοπό αυτόν, τα εν λόγω σημεία θα πρέπει είτε να μην είναι ορατά είτε να έχουν τοποθετηθεί στη φέρουσα δομή τους με τρόπο που δεν προκαλεί οπτική ενόχληση. Η λειτουργία τους θα πρέπει επίσης να διασφαλίζει υψηλό επίπεδο προστασίας της δημόσιας υγείας, όπως καθορίζεται στη σύσταση 1999/519/ΕΚ του Συμβουλίου (2), περί του περιορισμού της έκθεσης του κοινού σε ηλεκτρομαγνητικά πεδία (ΗΜΠ).
                  
               
                     (4)
                  
                  
                     Η οδηγία 2014/53/ΕΕ του Ευρωπαϊκού Κοινοβουλίου και του Συμβουλίου (3) σχετικά με την εναρμόνιση των νομοθεσιών των κρατών μελών σχετικά με τη διαθεσιμότητα ραδιοεξοπλισμού στην αγορά προβλέπει ότι ο ραδιοεξοπλισμός, συμπεριλαμβανομένου του σημείου ασύρματης πρόσβασης μικρής εμβέλειας, κατασκευάζεται έτσι ώστε να εξασφαλίζεται η προστασία της υγείας και της ασφάλειας των ανθρώπων.
                  
               
                     (5)
                  
                  
                     Επομένως, τα φυσικά και τεχνικά χαρακτηριστικά των σημείων ασύρματης πρόσβασης μικρής εμβέλειας που υπόκεινται στο άρθρο 57 παράγραφος 1 δεύτερο εδάφιο της οδηγίας (ΕΕ) 2018/1972 θα πρέπει να καθοριστούν ως προς τον μέγιστο όγκο, τους περιορισμούς βάρους και τη μέγιστη ισχύ εκπομπών για τη συνδεσιμότητα των χρηστών. Η επιλογή του μέγιστου όγκου για τον περιορισμό της οπτικής ενόχλησης ενός σημείου ασύρματης πρόσβασης μικρής εμβέλειας θα πρέπει να επιτρέπει ευέλικτο σχεδιασμό και προσαρμοστικότητα στα φυσικά και τεχνικά χαρακτηριστικά της φέρουσας δομής.
                  
               
                     (6)
                  
                  
                     Σύμφωνα με τη μελέτη «Απλοποιημένο καθεστώς εγκατάστασης σημείων ασύρματης πρόσβασης μικρής εμβέλειας (SAWAP) (4)», η οποία εκπονήθηκε για την Επιτροπή, το όριο όγκου 20 λίτρων επαρκεί για να καλυφθούν τα κύρια στοιχεία ενός σημείου ασύρματης πρόσβασης μικρής εμβέλειας και για να διασφαλιστεί, συγχρόνως, ο διακριτικός χαρακτήρας του. Ο μέγιστος αυτός όγκος θα πρέπει να εφαρμόζεται σε κάθε ανάπτυξη σημείου ασύρματης πρόσβασης μικρής εμβέλειας που εξυπηρετεί έναν ή περισσότερους χρήστες του φάσματος, καθώς και σε κάθε εγκατάσταση πολλαπλών σημείων ασύρματης πρόσβασης μικρής εμβέλειας που βρίσκονται στον ίδιο χώρο υποδομής μικρής επιφάνειας, όπως ένας στύλος φωτισμού, ένας φωτεινός σηματοδότης, μια πινακίδα ή μια στάση λεωφορείου, ο οποίος, λόγω των φυσικών διαστάσεών του και/ή της συχνότητας εμφάνισής του σε συγκεκριμένη περιοχή, ενδέχεται να προκαλέσει οπτική ενόχληση.
                  
               
                     (7)
                  
                  
                     Τα σημεία ασύρματης πρόσβασης μικρής εμβέλειας θα πρέπει να συμμορφώνονται με το ευρωπαϊκό εναρμονισμένο πρότυπο EN 62232:2017 (5)«Determination of RF field strength, power density and specific absorption rate (SAR) in the vicinity of radiocommunication base stations for the purpose of evaluating human exposure» [«Καθορισμός της έντασης πεδίου ραδιοσυχνοτήτων, της πυκνότητας ισχύος και του ρυθμού ειδικής απορρόφησης (SAR) κοντά σε σταθμούς βάσης ραδιοεπικοινωνιών για τον σκοπό της αξιολόγησης της έκθεσης του ανθρώπου»], το οποίο προβλέπει μεθοδολογία για την εγκατάσταση σταθμών βάσης, λαμβανομένης υπόψη της ισχύος των εκπομπών τους, με σκοπό την αξιολόγηση της έκθεσης του ανθρώπου στα ηλεκτρομαγνητικά πεδία («ΗΜΠ»), σύμφωνα με τα όρια που καθορίζονται στη σύσταση 1999/519/ΕΚ.
                  
               
                     (8)
                  
                  
                     Το εν λόγω πρότυπο ισχύει για όλους τους τύπους σταθμών βάσης, οι οποίοι διαιρούνται σε πέντε κατηγορίες εγκατάστασης που αντιστοιχούν σε διαφορετικά όρια ισοδύναμης ισότροπα ακτινοβολούμενης ισχύος (EIRP), ήτοι μερικών milliwatt (κατηγορία E0), 2 Watt (κατηγορία E2), 10 Watt (κατηγορία E10), 100 Watt (κατηγορία E100) και άνω των 100 Watt (κατηγορία E+). Λαμβανομένων υπόψη των αποστάσεων ασφαλείας εγκατάστασης που πρέπει να τηρούνται βάσει του παρόντος προτύπου και δεδομένου ότι η οδηγία (ΕΕ) 2018/1972 προβλέπει ότι τα σημεία ασύρματης πρόσβασης μικρής εμβέλειας θα πρέπει να αποτελούν εξοπλισμό χαμηλής ισχύος, ο παρών κανονισμός θα πρέπει να εφαρμόζεται μόνο στις κατηγορίες εγκατάστασης E0, E2 και E10. Σύμφωνα με τον πίνακα 2 του σημείου 6.2.4 του προτύπου EN 62232:2017, το χαμηλότερο τμήμα εκπομπής ακτινοβολίας μιας κεραίας κατηγορίας E10 πρέπει να βρίσκεται σε ύψος τουλάχιστον 2,2 μέτρων από τον δημόσιο διάδρομο διέλευσης, ώστε να εξασφαλίζεται απόσταση τουλάχιστον 20 cm μεταξύ του κύριου λοβού της κεραίας και του σώματος ενός ανθρώπου ύψους 2 m (6).
                  
               
                     (9)
                  
                  
                     Για λόγους αισθητικής, η εγκατάσταση, σε εσωτερικούς χώρους, σημείων ασύρματης πρόσβασης μικρής εμβέλειας της κατηγορίας E10, τα οποία ενδέχεται να χρησιμοποιήσουν το ανώτατο όριο των 20 λίτρων, θα πρέπει να περιορίζεται σε μεγάλους εσωτερικούς χώρους ύψους τουλάχιστον 4 μέτρων, όπως μουσεία, στάδια, συνεδριακά κέντρα, αερολιμένες, σταθμοί μετρό, σιδηροδρομικοί σταθμοί ή εμπορικά κέντρα.
                  
               
                     (10)
                  
                  
                     Το βάρος και το σχήμα ενός σημείου ασύρματης πρόσβασης μικρής εμβέλειας δεν θα πρέπει να επιβάλλουν τη δομική ενίσχυση της χρησιμοποιούμενης φέρουσας δομής.
                  
               
                     (11)
                  
                  
                     Δεδομένου ότι προβλέπεται περαιτέρω ανάπτυξη των σχετικών προτύπων, αν πρόκειται να καλυφθούν τα σημεία ασύρματης πρόσβασης μικρής εμβέλειας που χρησιμοποιούν συστήματα ενεργών κεραιών, τα εν λόγω σημεία πρόσβασης δεν θα πρέπει να εμπίπτουν, στο παρόν στάδιο, στο πεδίο εφαρμογής του καθεστώτος ανάπτυξης που εξαιρείται από την έκδοση ειδικής άδειας.
                  
               
                     (12)
                  
                  
                     Για να καταστεί δυνατή η εποπτεία και η παρακολούθηση από τις αρμόδιες αρχές, ιδίως σε περιπτώσεις συστημάτων πολλαπλών συνεγκατεστημένων κεραιών, κάθε φορέας που έχει αναπτύξει σημεία ασύρματης πρόσβασης μικρής εμβέλειας σύμφωνα με τα χαρακτηριστικά που καθορίζονται στον παρόντα κανονισμό θα πρέπει να υποβάλει σε εύθετο χρόνο κοινοποίηση στην αρμόδια αρχή σχετικά με την εγκατάσταση και την τοποθεσία των εν λόγω σημείων πρόσβασης.
                  
               
                     (13)
                  
                  
                     Ο παρών κανονισμός δεν θίγει τις εξουσίες των κρατών μελών να καθορίζουν τα συνολικά επίπεδα ΗΜΠ που προκύπτουν από τη συνεγκατάσταση ή τη συγκέντρωση σημείων ασύρματης πρόσβασης μικρής εμβέλειας τα οποία καλύπτονται από το άρθρο 57 παράγραφος 1 δεύτερο εδάφιο της οδηγίας (ΕΕ) 2018/1972 σε μια περιοχή, και να διασφαλίζουν, με άλλα μέσα πλην των μεμονωμένων αδειών, τη συμμόρφωσή τους με τα ισχύοντα συνολικά όρια έκθεσης σύμφωνα με το ενωσιακό δίκαιο.
                  
               
                     (14)
                  
                  
                     Η εφαρμογή του παρόντος κανονισμού θα πρέπει να παρακολουθείται τακτικά, ώστε να διευκολύνεται η αναθεώρησή του, εφόσον είναι αναγκαίο, λαμβανομένων υπόψη των εθνικών πρακτικών και των εξελίξεων στον τομέα της τυποποίησης, ιδίως όσον αφορά τη συμπερίληψη των συστημάτων ενεργών κεραιών.
                  
               
                     (15)
                  
                  
                     Ο παρών κανονισμός δεν θίγει τα εθνικά μέτρα όσον αφορά την ασφάλεια, την παροχή υπηρεσιών κοινής ωφέλειας και τον σεβασμό της ιδιωτικής ιδιοκτησίας, συμπεριλαμβανομένου του δικαιώματος των ιδιοκτητών να καθορίζουν τη χρήση της ιδιοκτησίας τους.
                  
               
                     (16)
                  
                  
                     Ο παρών κανονισμός δεν θίγει την εφαρμογή, σε εθνικό επίπεδο, λιγότερο περιοριστικών καθεστώτων για την ανάπτυξη σημείων ασύρματης πρόσβασης μικρής εμβέλειας, με σκοπό να διευκολύνεται η αναλογική πυκνότητα και ο περιορισμός της οπτικής ενόχλησης κατά την ανάπτυξη σημείων ασύρματης πρόσβασης μικρής εμβέλειας.
                  
               
                     (17)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής επικοινωνιών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο παρών κανονισμός καθορίζει τα φυσικά και τεχνικά χαρακτηριστικά των σημείων ασύρματης πρόσβασης μικρής εμβέλειας που αναφέρονται στο άρθρο 57 παράγραφος 1 δεύτερο εδάφιο της οδηγίας (ΕΕ) 2018/1972.
            Ο παρών κανονισμός δεν εφαρμόζεται σε σημεία ασύρματης πρόσβασης μικρής εμβέλειας με σύστημα ενεργών κεραιών.
         
         
            Άρθρο 2
            Για τους σκοπούς του παρόντος κανονισμού ισχύουν οι ακόλουθοι ορισμοί:
            
                        1)
                     
                     
                        «ισοδύναμη ισότροπα ακτινοβολούμενη ισχύς (EIRP)»: το γινόμενο της ισχύος που παρέχεται στην κεραία επί την απολαβή της κεραίας σε δεδομένη διεύθυνση σε σχέση με ισοτροπική κεραία·
                     
                  
                        2)
                     
                     
                        «σύστημα κεραιών»: το υλικό τμήμα ενός σημείου ασύρματης πρόσβασης μικρής εμβέλειας το οποίο εκπέμπει ενέργεια ραδιοσυχνοτήτων με σκοπό την παροχή ασύρματης συνδεσιμότητας σε τελικούς χρήστες·
                     
                  
                        3)
                     
                     
                        «σύστημα ενεργών κεραιών» (Active Antenna System - AAS): το σύστημα κεραιών ενός σημείου ασύρματης πρόσβασης μικρής εμβέλειας όπου το πλάτος και/ή η φάση μεταξύ των στοιχείων της κεραίας προσαρμόζονται συνεχώς, με αποτέλεσμα το διάγραμμα κεραίας να μεταβάλλεται αποκρινόμενο στις βραχυπρόθεσμες αλλαγές του ραδιοηλεκτρικού περιβάλλοντος. Από τις μεταβολές αυτές εξαιρείται η μακροπρόθεσμη μορφοποίηση δέσμης, όπως η σταθερή ηλεκτρική κατωφερής κλίση. Στα σημεία ασύρματης πρόσβασης μικρής εμβέλειας που είναι εξοπλισμένα με AAS, το AAS είναι ενσωματωμένο στο σημείο ασύρματης πρόσβασης μικρής εμβέλειας·
                     
                  
                        4)
                     
                     
                        «εσωτερικός χώρος»: οποιοσδήποτε χώρος, συμπεριλαμβανομένων των οχημάτων μεταφορών, διαθέτει οροφή ή στέγη ή οποιαδήποτε σταθερή ή κινητή δομή ή διάταξη ικανή να τον καλύπτει εξολοκλήρου, και ο οποίος, εκτός από τις πόρτες, τα παράθυρα και τους διαδρόμους, περικλείεται πλήρως από τοίχους ή πλευρές, είτε μόνιμα είτε προσωρινά, ανεξάρτητα από το είδος του υλικού που χρησιμοποιείται για την οροφή, τον τοίχο ή τις πλευρές και ανεξάρτητα από το αν η δομή είναι μόνιμη ή προσωρινή·
                     
                  
                        5)
                     
                     
                        «εξωτερικός χώρος»: οποιοσδήποτε χώρος δεν είναι εσωτερικός.
                     
                  
         
            Άρθρο 3
            
               1)   Τα σημεία ασύρματης πρόσβασης μικρής εμβέλειας που αναφέρονται στο άρθρο 57 παράγραφος 1 δεύτερο εδάφιο της οδηγίας (ΕΕ) 2018/1972 ενσωματώνονται πλήρως και με ασφάλεια στη φέρουσα δομή τους και, επομένως, δεν είναι ορατά στο ευρύ κοινό ή πληρούν τις προϋποθέσεις που ορίζονται στο σημείο Α του παραρτήματος του παρόντος κανονισμού και συμμορφώνονται με τις απαιτήσεις του ευρωπαϊκού προτύπου που ορίζεται στο σημείο Β του παραρτήματος του παρόντος κανονισμού.
            
            
               2)   Η παράγραφος 1 δεν θίγει τις εξουσίες των κρατών μελών να καθορίζουν τα συνολικά επίπεδα ΗΜΠ που προκύπτουν από τη συνεγκατάσταση ή τη συγκέντρωση σημείων ασύρματης πρόσβασης μικρής εμβέλειας σε μια περιοχή και να διασφαλίζουν, με άλλα μέσα πλην των μεμονωμένων αδειών, τη συμμόρφωση με τα ισχύοντα συνολικά όρια έκθεσης σε ΗΜΠ σύμφωνα με το δίκαιο της Ένωσης.
            
            
               3)   Οι φορείς εκμετάλλευσης που έχουν αναπτύξει σημεία ασύρματης πρόσβασης μικρής εμβέλειας τα οποία συμμορφώνονται με τα χαρακτηριστικά που ορίζονται στην παράγραφο 1, κοινοποιούν στις αρμόδιες αρχές την εγκατάσταση και την τοποθεσία των εν λόγω σημείων πρόσβασης.
            
         
         
            Άρθρο 4
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            Εφαρμόζεται από την 21η Δεκεμβρίου 2020.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 30 Ιουνίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 321 της 17.12.2018, σ. 36.
         
            (2)  Σύσταση 1999/519/ΕΚ του Συμβουλίου, της 12ης Ιουλίου 1999, περί του περιορισμού της έκθεσης του κοινού σε ηλεκτρομαγνητικά πεδία (0 Hz - 300 GHz) (ΕΕ L 199 της 30.7.1999, σ. 59).
         
            (3)  Οδηγία 2014/53/ΕΕ του Ευρωπαϊκού Κοινοβουλίου και του Συμβουλίου, της 16ης Απριλίου 2014, σχετικά με την εναρμόνιση των νομοθεσιών των κρατών μελών σχετικά με τη διαθεσιμότητα ραδιοεξοπλισμού στην αγορά και την κατάργηση της οδηγίας 1999/5/ΕΚ (ΕΕ L 153 της 22.5.2014, σ. 62).
         
            (4)  Smart 2018/0017, https://op.europa.eu/en/publication-detail/-/publication/463e2d3d-1d8f-11ea-95ab-01aa75ed71a1/language-en/format-PDF/source-112125706
         
            (5)  Εφαρμόζεται στην περιοχή συχνοτήτων 110 MHz-100 GHz.
         
            (6)  Παράρτημα C.4 του προτύπου EN 62232:2017
      
      
         
            ΠΑΡΑΡΤΗΜΑ
            A.   Προϋποθέσεις που αναφέρονται στο άρθρο 3 παράγραφος 1
            
            
                     
                        1.
                     
                     
                        Ο συνολικός όγκος του ορατού τμήματος ενός σημείου ασύρματης πρόσβασης μικρής εμβέλειας που εξυπηρετεί έναν ή περισσότερους χρήστες του φάσματος δεν υπερβαίνει τα 20 λίτρα.
                     
                  
                     
                        2.
                     
                     
                        Ο συνολικός όγκος των ορατών τμημάτων πολλαπλών χωριστών σημείων ασύρματης πρόσβασης μικρής εμβέλειας που βρίσκονται στον ίδιο χώρο υποδομής μικρής επιφάνειας, όπως ένας στύλος φωτισμού, ένας φωτεινός σηματοδότης, μια πινακίδα ή μια στάση λεωφορείου, δεν υπερβαίνει τα 20 λίτρα.
                     
                  
                     
                        3.
                     
                     
                        Σε περιπτώσεις στις οποίες το σύστημα κεραιών και άλλα στοιχεία του σημείου ασύρματης πρόσβασης μικρής εμβέλειας, όπως η μονάδα ραδιοσυχνότητας, ο ψηφιακός επεξεργαστής, η μονάδα αποθήκευσης, το σύστημα ψύξης, το τροφοδοτικό, οι καλωδιακές συνδέσεις, τα στοιχεία οπισθόζευξης ή τα στοιχεία γείωσης και στερέωσης, τοποθετούνται χωριστά, οποιοδήποτε τμήμα των εν λόγω στοιχείων υπερβαίνει τα 20 λίτρα καθίσταται μη ορατό.
                     
                  
                     
                        4.
                     
                     
                        Το σημείο ασύρματης πρόσβασης μικρής εμβέλειας συμμορφώνεται με οπτικά χαρακτηριστικά που διασφαλίζουν οπτική συνοχή με τη φέρουσα δομή και έχει μέγεθος αναλογικό προς το συνολικό μέγεθος της φέρουσας δομής, ομοιόμορφο σχήμα, ουδέτερα χρώματα και καλυμμένα καλώδια, και δεν δημιουργεί επιπλέον οπτική ενόχληση σε συνδυασμό με άλλα σημεία ασύρματης πρόσβασης μικρής εμβέλειας που είναι ήδη εγκατεστημένα σε παρακείμενους χώρους.
                     
                  
                     
                        5.
                     
                     
                        Το βάρος και το σχήμα του σημείου ασύρματης πρόσβασης μικρής εμβέλειας δεν καθιστούν απαραίτητη τη δομική ενίσχυση της φέρουσας δομής.
                     
                  B.   Απαιτήσεις του ευρωπαϊκού προτύπου που αναφέρεται στο άρθρο 3 παράγραφος 1
            
            
                     
                        1.
                     
                     
                        Η ανάπτυξη πραγματοποιείται σύμφωνα με τις κατηγορίες εγκατάστασης E0, E2 και E10 του πίνακα 2 της ρήτρας 6.2.4 του ευρωπαϊκού προτύπου EN 62232:2017 «Determination of RF field strength, power density and specific absorption rate (SAR) in the vicinity of radiocommunication base stations for the purpose of evaluating human exposure» [«Καθορισμός της έντασης πεδίου ραδιοσυχνοτήτων, της πυκνότητας ισχύος και του ρυθμού ειδικής απορρόφησης (SAR) κοντά σε σταθμούς βάσης ραδιοεπικοινωνιών για τον σκοπό της αξιολόγησης της έκθεσης του ανθρώπου»].
                     
                  
                     
                        2.
                     
                     
                        Η εγκατάσταση ενός σημείου ασύρματης πρόσβασης μικρής εμβέλειας της κατηγορίας εγκατάστασης Ε10 γίνεται μόνο σε εξωτερικούς χώρους ή σε εσωτερικούς χώρους με ύψος οροφής τουλάχιστον 4 m.
                     
                  
                     
                        3.
                     
                     
                        Στην περίπτωση πολλαπλών συνεγκατεστημένων συστημάτων κεραιών (ή τμημάτων των συστημάτων αυτών) ενός ή περισσότερων σημείων ασύρματης πρόσβασης μικρής εμβέλειας, τα κριτήρια που ισχύουν για την ισοδύναμη ισότροπα ακτινοβολούμενη ισχύ και αναφέρονται στην παραπομπή του σημείου 1 εφαρμόζονται για το άθροισμα της ισοδύναμης ισότροπα ακτινοβολούμενης ισχύος του συνόλου των συνεγκαταστημένων συστημάτων κεραιών (ή τμημάτων των συστημάτων αυτών).